### Beslutning

Anbefales.

### Sagsfremstilling

## Resume og sagens baggrund

Sammen med Klimaskovfonden og lokale interessenter er der mulighed for at rejse skov på et kommunalt areal ved Sæby. Skoven ses som et aktiv for lokalsamfundet og vil skabe nye muligheder for rekreative friluftsaktiviteter og nærhed til naturen. En naturnær skov bidrager til overordnede klimamål og ønsket om mere mangfoldig natur. Realisering af projektet forudsætter en ændring i plangrundlaget.

## Indstillinger

Direktøren indstiller,

1. at dialog med Klimaskovfonden og lokale interessenter om udvikling af et endeligt projektforslag igangsættes,
2. at arealet, matr.nr. 11v [adresse], Sæby tages af Kalundborg Kommunes liste over grunde til salg. samt
3. at arbejdet med at sikre det rigtige plangrundlag påbegyndes.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

*Klimaskovfondens demonstrationsprojekter på kommunale jorde*

Klimaskovfonden er etableret af Folketinget for at understøtte det danske CO2-reduktionsmål ved at fremme etableringen af mere skov og udtagning af lavbundsarealer. Fonden ønsker i samarbejde med danske kommuner at etablere skov og udtage kulstofrige lavbundsjorder på kommunalt ejet jord for at bidrage til det danske CO2-reduktionsmål. Udover reduktion af drivhusgasser vil der i projekterne kunne indgå andre grønne, lokale hensyn, f.eks. til biodiversitet, friluftsliv, grundvandssikring og klimatilpasning. Fonden tilbyder at finansiere udvalgte dele af projekterne.

Klimaskovfonden inviterede alle danske kommuner til senest 25. februar 2022 at indsende forslag til fondens første klimaprojekter (bilag 1). Administrationen har indsendt et foreløbigt forslag til et skovprojekt ved Sæby. Det konkrete projekt vil skulle udvikles i samarbejde mellem fonden, kommunen og de lokale interessenter. Ansøgningen til Klimaskovfonden er indsendt med forbehold for en politisk godkendelse af det endelige projektforslag.

*Forslag til skovrejsningsprojekt ved Sæby*

Administrationen foreslår skovrejsning på et kommunalt ejet areal ved Sæby (bilag 2). Mod nord grænser arealet op til Sæby-Hallenslev Friskoles boldbaner og til boligområder med villaveje. Mod øst ligger arealet langs hovedvejen til Høng, og mod syd grænser arealet op til åbent land med spredt bebyggelse og landbrugsarealer.

Kalundborg Kommune har haft arealet sat til salg, men har ikke modtaget tilfredsstillende købstilbud. Arealet var tidligere bortforpagtet og dyrket frem til 2018. Der er ingen forpagtningsaftale for nuværende. Arealet henligger som græsmark og kommunen har i 2021 haft udgifter til slåning.

Der er til brug for ansøgningen til Klimaskovfonden indsendt en foreløbig skitse og beskrivelse af, hvordan den nye skov kunne se ud. Kortet (bilag 2) skal ses som vejledende. Der er i denne foreløbige skitse til en skovplan lagt vægt på at imødekomme ønsket om opnå størst muligt CO2-optag og samtidig skabe mere natur og forbedret adgang til naturoplevelser og rekreative aktiviteter.

En endelig projektbeskrivelse vil skulle udformes i tæt dialog med Klimaskovfonden og lokale interessenter og forelægges til politisk godkendelse.

*Meget mere end en klimaskov*

Kommunalbestyrelsen igangsatte den 24. juni 2021 arbejdet med en klimahandlingsplan. Skovrejsning ventes at blive en væsentlig aktivitet i DK2020-klimahandlingsplanen. Erfaringerne fra et klimaskov-demonstrationsprojekt vil kunne indgå i den større indsats for at rejse skov andre steder i kommunen. Skovrejsning gavner imidlertid ikke kun klimaet. Kalundborg Kommune har med sin vision om at være et godt sted at bo og leve, uddanne sig, arbejde og drive virksomhed et stort ønske om at bidrage til en mere mangfoldig natur og skabe rekreative muligheder.

Et skovprojekt ved Sæby kan bidrage med ny, lysåben natur i sammenhæng med eksisterende. Det vil styrke naturkvaliteten og den biologiske mangfoldighed. Ny skov er et vigtigt redskab i indsatsen for at skabe større, sammenhængende naturområder og styrke de økologiske forbindelser, som beskrevet i kommuneplanen og Grønt Danmarkskort.

Kommunalbestyrelsens bosætningsstrategi har fokus på natur, nærvær og fællesskab. En stor kvalitet ved at bo og leve i de mindre byer og landsbyer er netop fællesskaber og nærheden til naturen, og ikke mindst adgangen dertil. Et nyt stisystem i forbindelse med skovrejsningen vil give let adgang til naturoplevelser og rekreative, sociale aktiviteter og har derfor høj værdi. Skoven ved Sæby kan blive et væsentligt aktiv for skole/daginstitution og indgå i leg og læring, ligesom en ny skov kan skabe værdi for både børn og voksne i fritids- og foreningslivet. Den nærmere udformning af stier og indretning af eventuelle rekreative anlæg ventes at foregå i dialog med borgerne, lokale institutioner, foreninger og andre aktører i Sæby.

Et samarbejde med Klimaskovfonden er således en mulighed for både at realisere ønsket om mere skov, mere natur og samtidig bidrage til udviklingen af et lokalsamfund.

*Plangrundlag*

Arealet matr.nr. 11v [adresse], Sæby er ifølge gældende lokalplan nr. 35, Høng Kommune, 1989 (Bilag 3) byzone og udlagt til boligområde, hvor der kan opføres åben og lav såvel som tæt-lav boligbebyggelse. Arealet er i kommuneplanen udpeget som værende neutralt i forhold til skovrejsning. Arealet grænser op til arealer, hvor skovrejsning er ønsket.

Kommunalbestyrelsen kan jf. § 45 i planloven beslutte at tilbageføre arealer fra byzone eller sommerhusområde til landzone i overensstemmelse med kommuneplanen.

Kommunalbestyrelsen kan jf. § 33 i planloven beslutte at ophæve lokalplaner for arealer, der tilbageføres til landzone, når planlægning for området ikke længere er nødvendig.

Når offentlige myndigheder planter ny skov eller erhverver eksisterende skov, bliver skoven ifølge skovloven til fredskov.

*Administrationen anbefaler*

Arealet tilbageføres fra byzone til landzone, og der udarbejdes et tillæg til kommuneplanen hvorved bestemmelserne i lokalplanen ophæves og anvendelse ændres, så der kan etableres skov med fredskovpligt. Som led i indkaldelse af ideer og forslag (foroffentligheden) inviteres lokalområdets beboere og institutioner til dialogmøde om skovrejsningsprojektet.

## Økonomiske konsekvenser

Ved etablering af skov med fredskovpligt på arealet bortfalder muligheden for indtægter ved bortforpagtning til landbrug eller grundsalg med ændret anvendelse. Fredskovpligten følger ejendommen.

Selve skovrejsningen anlægges for Klimaskovfondens midler, mens kommunen og eventuelle samarbejdspartnere vil skulle finansiere rekreative anlæg samt evt. dyrehold mv. Kommunen vil skulle afholde udgifter til den efterfølgende pleje og drift af projektet, og de fremtidige indtægter fra pleje og drift vil tilfalde kommunen. Kalundborg Kommune har i 2021 haft udgifter til slåning af hele arealet.

Realisering af skovprojektet ved Sæby er under forudsætning af politisk godkendelse af det endelige projektforslag med tilhørende budget. Sagen ventes fremlagt til politisk beslutning i 2022.